tartuNLP/wikipedia-smugri-20251201 huggingface dataset:
Louis Schaub

Louis Schaub (s. 29. joulukuuta 1994 Fulda, Saksa) on itävaltalainen jalkapalloilija, pelipaikaltaan hyökkäävä keskikenttäpelaaja. Hän edustaa Bundesliigassa pelaavaa Kölniä mutta on vuosina 2020–2021 pelannut lainalla Hamburger SV:ssä ja sveitsiläisseura Luzernissa.
Seurajoukkueura.
Schaub teki debyyttinsä Itävallan pääsarjassa elokuussa 2012 Sturm Grazia vastaan. Hän pelasi Itävallan Bundesliigassa kaikkiaan 160 ottelua, joissa teki 25 ja syötti 24 maalia. Mestarien liigan karsinnoissa hän teki neljässä ottelussa kolme maalia, Eurooppa-liigassa 20 ottelussa seitsemän maalia.
Schaub siirtyi Kölniin 3,5 miljoonan euron siirtosummalla kesällä 2018. Avauskaudellaan hän pelasi 2. Bundesliigassa 27 ottelua, joissa teki kolme ja syötti 13 maalia. Syyskaudella 2019 hän teki Bundesliigassa yhdeksässä ottelussa yhden maalin ja syötti toisen. Kevätkauden 2020 hän on lainalla 2. Bundesliigan Hamburger SV:ssä, jossa hän pelasi 12 ottelua. Kauden 2020–2021 Schaub edusti lainalla Luzernia, jossa hän pelasi 32 Sveitsin Superliigan ottelua ja teki niissä kahdeksan maalia sekä antoi syötön kymmeneen maaliin. Luzern voitti Sveitsin cupin, ja Schaub teki cupissa yhden maalin sekä syötti loppuottelussa yhden.
Maajoukkueura.
Schaub teki debyyttinsä Itävallan maajoukkuessa 6. lokakuuta 2016 MM-karsintaottelussa Walesia vastaan. Ensimmäisen maaottelumaalinsa hän viimeisteli MM-karsinnassa Georgiaa vastaan syyskuussa 2017. Hän on pelannut kesäkuun 25. päivään 2021 mennessä 21 maaottelua ja tehnyt kuusi maalia. Pelaamissaan seitsemässä MM-karsintaottelussa hän on tehnyt kolme maalia. EM-karsintaotteluja hän on pelannut kolme.
Muuta.
Schaub loukkaantui huhtikuussa 2003 Saksan A7-moottoritiella auto-onnettomuudessa, jossa hänen isänsä Fred, myös jalkapalloilija, kuoli. Hänen veljensä Fabian ja siskonsa Chiara myös pelaavat jalkapalloa.
Provence-luokka

Provence-luokka oli Ranskan laivaston kymmenen 1860-luvulla valmistetun aluksen muodostama panssarifregattiluokka. Koska tykit oli asetettu aluksen kummallekin laidalle ne ovat brittiläisen luokituksen mukaan niin sanottuja broadside ironcladejä.
Napoleon III oli hyvin vaikuttunut "Gloiren" suorituskyvystä aluksen saattaessa hänen huvipurttaan Algeriin ja takaisin syyskuussa 1860. Ranskaan palattuaan hän kiihdytti laivasto-ohjelmaa ironcladien valmistamiseksi. Stanislas-Charles-Laur Dupuy de Lôme esitteli 22. syyskuuta 1860 suunnitelman kymmenen "Gloiren" kaltaisen aluksen valmistamiseksi. Aluksista yhdeksän olisi puurunkoisia ja yksi rautarunkoinen. Laivastosuunnitelmaan sisällytettiin lisäksi yksitoista uivaa patteria ja kaksi Vénus-luokan asemafregattia tai paremminkin korvettia. Dupuy de Lômen suunnitelmissa oli otettu huomioon "Gloiren" koeajoissa ja käytössä esitetyt puutteet muun muassa korottamalla tykkikantta ja muotoilemalla keula uudelleen. Samoin alusten panssarointia vahvistettiin uusien tykkien koeammunnoissa saatujen tulosten pohjalta.
Alukset.
Luokan kymmenen alusta tilattiin 16. marraskuuta 1860 ja meriministeri hyväksyi suunnitelmat 19. marraskuuta. Alusten nimet varattiin 29. joulukuuta. 
Pian tilauksen jälkeen alusten höyrykoneiden tehoa nostettiin "Gloiren" 900 hevosvoimasta "Magentan" 1 000 hevosvoimaan, jotta alukset kykenisivät kilpailemaan brittiläisten kanssa nopeudessa eli nostamaan nopeuden 13,6 solmusta 14,0 solmuun.
Maastoajoneuvo

Maastoajoneuvo on maastossa ja teiden ulkopuolella liikkumiseen tarkoitettu ajoneuvo. Maastoajoneuvoja ovat muun muassa maastoauto, maastokuorma-auto, traktori ja moottorikelkka. Suomen ajoneuvolain mukaan maastoajoneuvo on "henkilöiden tai tavaran kuljetukseen taikka muita ajoneuvoja vetämään valmistettu jäällä, lumessa tai vajottavassa maastossa taikka maahan tukeutuen kulkemaan valmistettu moottorikäyttöinen ajoneuvo".
Samsung Galaxy Trend Plus

Samsung Galaxy Trend Plus on korealaisen Samsung Electronicsin vuoden 2013 lopulla myyntiin tullut älypuhelin. Virallinen julkistuspäivä oli 1. joulukuuta. Käyttöjärjestelmänä on Android 4.2.2 Jelly Bean.
Puhelimessa on 1,2 gigahertsin tuplaydinprosessori ja 768 megatavua keskusmuistia. Tallennustilaa on neljä gigatavua, josta käyttäjän käytössä on 2,2 gigatavua. Tallennustila on laajennettavissa enimmillään 64 gigatavun microSD-kortilla. Puhelimen neljätuumainen näyttö on TFT-kosketusnäyttö. Takakameran tarkkuus on viisi megapikseliä ja etukameran 0,3 megapikseliä. Akun kapasiteetti on 1 500 milliampeerituntia. SIM-kortin kokona on Mini-SIM.
Ajoneuvon rekisteröinti

Ajoneuvon rekisteröinti on toimenpide, joka on tehtävä Suomessa ajoneuvolle tai perävaunulle muutamin poikkeuksin. Ajoneuvon rekisteröinnistä vastaa Liikenne- ja viestintävirasto (Traficom), joka myös ylläpitää ajoneuvorekisteriä. Rekisteröintipalvelut Traficom ostaa palveluntuottajilta. Rekisteröintejä tehdään katsastustoimipaikoilla, vakuutusyhtiöissä, autoliikkeissä ja rahoitusyhtiöissä. Trafi itse hoitaa diplomaattiautojen rekisteröinnin sekä vientirekisteröinnin.
Rekisteröintivelvollisuus on ajoneuvon omistajalla ja haltijalla. Laiminlyömällä rekisteröintivelvollisuuden, syyllistyy ajoneuvorikkomukseen. Tästä rangaistuksena on sakkoa. Lisäksi poliisi voi poistaa ajoneuvosta kilvet. Rekisteröinnistä vapaita ovat maastoajoneuvot pois lukien moottorikelkat, ajoneuvot, joita käytetään yksinomaan liikenteestä eristetyllä alueella, kuten satamassa, varastossa tai kilparadalla, maataloudessa sadon tuottamiseen, korjaamiseen tai tienpitoon tarkoitettua ajoneuvoa (esimerkiksi leikkuupuimuri) tai kävellen ohjattavaa traktoria, hinattavaa laitetta, joka kytketään muuhun ajoneuvoon kuin autoon ja rekeä.
Sähköinen rekisteröinti.
Ajoneuvojen sähköinen rekisteröinti alkoi Suomessa 16.11.2015. Jos ajoneuvolla on jo liikennevakuutus, sähköinen rekisteröinti hoidetaan Trafin palvelussa. Jos ajoneuvolle tarvitaan vakuutus, rekisteröinnin voi tehdä vakuutuksen ottamisen yhteydessä vakuutusyhtiöiden tarjoamissa verkkopalveluissa sähköisen varmenteen avulla.
Rekisteröintitodistus.
Ajoneuvon rekisteröinnistä annetaan todistuksena rekisteröintitodistus, joka on kaksiosainen. Ensimmäinen osa on nimeltään tekninen osa ja toinen osa on ilmoitusosa. Molemmat ovat A4-arkin kokoisia.
Ajoneuvon kuljettajan on pidettävä ajossa mukana rekisteröintitodistuksen teknistä osaa. Ilmoitusosaa käytetään puolestaan ilmoitettaessa ajoneuvorekisteriin muuttuneita tietoja. 
Sähköinen varmenne.
Sähköisessä rekisteröinnissä rekisteröintitodistuksen korvaa sähköinen varmenne. Varmenteen voi luoda ajoneuvon rekisteriin merkitty omistaja Traficomin palvelussa silloin, kun ajoneuvo on tarkoitus luovuttaa uudelle omistajalle. Sähköinen varmenne on voimassa 14 vrk ja se on kertakäyttöinen. Ajoneuvon ostaja voi tarkistaa varmenteen voimassaolon ja ajoneuvon tiedot Traficomin palvelusta. Sähköisen rekisteröinnin tekemisen jälkeen rekisteröintiotetta ei tarvitse säilyttää ajoneuvossa. Poliisi tarkistaa ajoneuvon tiedot suoraan tietojärjestelmästä. Rekisteröintiote tarvitaan mukana ajoneuvossa vain silloin kun ajoneuvolla lähdetään ulkomaille. 
Rekisterikilpi.
Rekisterikilpi on tunnistamista varten tarkoitettu autoon tai muuhun rekisteröitävään ajoneuvoon kiinnitetty pieni metallinen tai muovinen kilpi, johon on kirjoitettu rekisteröinnin yhteydessä saatava rekisteritunnus.
Olha Zemljak

Olha Mykolajivna Zemljak (, s. 16. tammikuuta 1990 Rivne, Ukrainan SNT, Neuvostoliitto) on ukrainalainen 400 metrin juoksija.
Helsingin EM-kilpailuissa 2012 Zemljak voitti Euroopan mestaruuden Ukrainan pitkän viestin joukkueessa, ja kaksi vuotta myöhemmin Zürichin EM-kilpailuissa 2014 hän oli samalla matkalla hopealla Ukrainan joukkueessa. Hän voitti pitkässä viestissä myös olympiapronssia Lontoossa 2012. Zürichissä Zemljak saavutti lisäksi hopeaa henkilökohtaisella 400 metrin matkalla. Helsingissä 2012 hän oli 400 metrillä neljäs. Alle 20-vuotiaiden MM-kilpailuissa 2008 hän kuului Ukrainan hopeajoukkueeseen 4 × 400 metrin viestissä. Zemljakin ennätys 400 metrillä on 50,75 sekuntia.
Zemljak oli kilpailukiellossa 25. elokuuta 2009 – 24. elokuuta 2011 jäätyään kiinni nandrolonin käytöstä 26. heinäkuuta 2009 tehdyssä dopingtestissä. Zemljak tuomittiin 3. elokuuta 2017 alkaen kahdeksan vuoden kilpailukieltoon testosteronin dopingkäytön vuoksi, minkä lisäksi hänen 5. heinäkuuta 2016 jälkeen tekemänsä tulokset mitätöitiin.
Vanessa Ray

Vanessa Ray Liptak (s. 24. kesäkuuta 1981 Livermore, Kalifornia, Yhdysvallat) on yhdysvaltalainen näyttelijä. Hän on näytellyt muun muassa Teri Cicconen roolissa saippuasarjassa "As the World Turns", Jennyn roolissa lakidraamasarjassa "Pukumiehet", CeCe Draken roolissa "Valehtelevat viettelijät" -sarjassa sekä Eddien roolissa rikossarjassa "Blue Bloods".
Vanessa Ray syntyi Kaliforniassa ja asui lapsuutensa Vancouverissa Washingtonissa. Hänen molemmat vanhempansa työskentelivät silloin teatterissa. Isä on muusikko ja säveltää musiikkia teatterinäytöksiin. Ray on esiintyi nuorena teatterimusikaaleissa kuten "Footloose", "Nemoa etsimässä" Disney Worldissa ja "The 25th Annual Putnam County Spelling Bee". Hän näytteli myös Broadwayllä Crissyn roolin "Hair"-musikaalissa sen viimeisenä näytösvuonna. Hän en ensimmäinen elokuvaroolinsa oli lyhytelokuvassa "The Sparky Chronicles: The Map" vuonna 2003. Ray on lisäksi tehnyt rooleja pitkissä elokuvissa, kuten "The Last Day of August" (2012) ja "Devil's Due" (2014). Vuodesta 2008 lähtien hän vieraili useissa tv-sarjoissa, kuten "Nurse Jackie", "Damages", "Girls" ja "Mentalist".
Nykyään Ray asuu ja työskentelee sekä Los Angelesissa että New Yorkissa.
Ray oli naimisissa Derek James Baynhamin kanssa vuodesta 2003, mutta he ovat sittemmin eronneet. Vuonna 2015 Ray julkisti kihlauksensa kuuden vuoden aikaisen poikaystävänsä Landon Beardin kanssa. He avioituivat Kaliforniassa saman vuoden kesäkuussa.
BrewDog

BrewDog on skotlantilainen panimo, jonka kotipaikka on Ellon, Aberdeenshire. Panimo valmistaa käsityöläisoluita.
Historia.
James Watt ja Martin Dickie perustivat BrewDog-panimon vuonna 2007. Ensimmäiset oluet myytiin huhtikuussa, jolloin perustajat olivat 24-vuotiaita. Panimo sijaitsi tuolloin Fraserburghissa, mistä he siirtyivät suurempiin tiloihin 2012 Elloniin. Yritys on kasvanut nopeasti ja sen nettovarallisuus 2013 päätteeksi oli yli 12 miljoonaa puntaa.
Oluet.
Panimo valmistaa erityylisiä oluita, esimerkiksi India pale ale, pale ale, portteri ja barley wine. He ovat tehneet myös maailman vahvinta olutta aikanaan, 32% Tactical Nuclear Penguin ja uudempana 55% The End of History. Oluita on saatavilla pulloissa ja tölkeissä kuluttajille, sekä tynnyreissä ravintoloille. 
Tuotteisto koostuu tällä hetkellä neljästä tuotekategoriasta, riippuen siitä kuinka paljon tiettyä olutta tehdään tai mikä sen saatavuus on. 
Baarit.
Yritys on myös avannut nimeään kantavia baareja ympäri maailmaa. Tällä hetkellä baareja löytyy 32 maailmanlaajuisesti, mm. Englannista, Skotlannista, Japanista, Brasiliasta, Ruotsista ja Italiasta. Suomessa ei ole enää yhtäkään Brewdog-baaria.
Wide Awake (Katy Perryn kappale)

”Wide Awake” on yksi kolmesta uudesta kappaleesta, jotka lisättiin Katy Perryn "Teenage Dream" -albumin maaliskuun 2012 uudelleenjulkaisulle '. Kappale julkaistiin myös singlenä toukokuussa 2012. ”Wide Awaken” kirjoittamiseen osallistuivat Perryn itsensä lisäksi Lukasz Gottwald, Max Martin, Henry Walter ja Bonnie McKee. Kappale tehtiin erityisesti elokuvaa ' varten.
Antti Siltavuori

Antti Sakari Siltavuori (s. 20. toukokuuta 1943 Pietarsaari) on suomalainen raskaaseen teolliseen muotoiluun erikoistunut teollinen muotoilija. Hän on suunnitellut muun muassa Valmetin metsätraktorin, Patria Vammaksen lentokentän huoltolaitteita, Sisu-kuorma-autoja sekä Serv Ice -jäänhoitokoneen mutta toisaalta yhdessä vaimonsa Barbro Kulvikin kanssa huonekaluja. Siltavuori on suunnitellut myös useita näyttelyitä.
Vuosina 1967–1985 Siltavuori oli Oy Sisu Auto Ab:n muotoilija ja vuosina 1985–1989 Kulvik &amp; Siltavuori design Oy:n johtaja. Vuodesta 1989 hän on johtanut teollisen muotoilun toimistoa Arch Design Oy:tä. Siltavuori ja Kulvik ovat yhdessä toimittaneet muotoiluaiheisia kirjoja. Vuosina 1969–1971 hän oli Teolliset muotoilijat TKO ry:n puheenjohtaja, vuosina 1973–1991 Suomen taideteollisen yhdistyksen johtokunnan jäsen, vuosina 1973–1986 Design in Finland -julkaisun toimituskunnan jäsen, vuosina 1983–1987 International Council of Societies of Industrial Designin johtokunnan jäsen.
Vuonna 1999 Kulvik ja Siltavuori yhdessä saivat Suomenruotsalaisen kulttuurirahaston kulttuuripalkinnon. 2001 he olivat ensimmäinen pariskunta, joka jakoi Vuoden teollisen muotoilijan tittelin. Siltavuorelle myönnettiin valtion ylimääräinen taiteilijaeläke vuonna 2021.
Siltavuori on muotoillut myös useita teknisiä tuotteita, jotka olivat esillä Designmuseon näyttelyissä vuosina 2001–2002.
Helmikuussa 2012 Siltavuori toimi Kristiansandissa järjestetyn Tapio Wirkkalan näyttelyn kuraattorina.
Siltavuori ja Kulvik avioituivat vuonna 1967, ja heillä on kaksi tytärtä. He ovat kertoneet, että vaikka he ovatkin sekä aviopari että työpari, he ovat käsittääkseen muotoilijoina selkeästi erilaisia.
Elgonvuoren kansallispuisto

Elgonvuoren kansallispuisto on Kenian ja Ugandan rajamaastossa sijaitseva kansallispuisto. Se on nimetty sammuneen Elgonin tulivuoren mukaan.
Alueella on useita luolia, joissa on suolamuodostumia. Yhteen niistä norsut ovat kaivaneet syvänteen. Norsujen lisäksi Elgonvuoren kansallispuistossa tavataan täplähyeenoja, kalliotamaaneja ja leopardeja.
Anton von Maron

Anton von Maron (8. tammikuuta 1731 Wien – 3. maaliskuuta 1808 Rooma) oli itävaltalainen taidemaalari, joka oli erikoistunut ennen kaikkea muotokuviin.
Elämäkerta.
Anton von Maron oli taidemaalari Johann Leopold Maronin (1696–1770) ja tämän vaimon Anna Catharinan poika. Hän opiskeli Wienin taideakatemiassa taidemaalausta vuosina 1741–1744. Tammikuussa 1755 hän lähti Roomaan, jossa hän oleskeli opettajansa Raphael Mengsin luona. Anton von Maron nai vuonna 1765 Mengsin sisaren Theresan, joka oli miniatyyrimaalari.
Maron nimitettiin Accademia di San Lucan jäseneksi vuonna 1756, ja hän erikoistui muotokuviin. Hän liikkui aristokraattisen asiakaskunnan ansiosta vaikutusvaltaisissa piireissä. Hän myös loi yhteyksiä wieniläisten ja Roomaan asettuneiden taiteilijoiden kesken. Maron nimitettiin vuonna 1772 neuvonantajaksi uudelleenjärjestettyyn Wienin kuvataideakatemiaan. Hänen vastuullaan oli apurahan saaneiden opiskelijoiden lähettäminen Roomaan opiskelemaan. Samana vuonna hänet aateloitiin paroniksi. Maron jätti jälkeensä joitain teoreettisia tutkielmia.
Teokset.
Maron työskenteli yhdessä opettajansa ja tulevan lankonsa Mengsin kanssa Rooman Sant’Eusebion kirkon freskojen parissa vuosina 1757–1761, kuten myös Villa Albanin "Parnasso"-freskon kanssa. Mengsin lähdettyä Madridiin vuonna 1761 Maron erikoistui muotokuviin. Yksi hänen tunnetuimmista teoksistaan on Winckelmannin muotokuva. Winckelmann asettautui Maronin malliksi Rooman vierailunsa aikana. Tämä maalaus on nykyisin Weimarin kaupunkilinnan Goethe-salissa. Alkuperäinen kopio on myös Wörlitzissä. Vuonna 1770 hänestä tuli keisarihuoneen muotokuvamaalari. Vuonna 1773 valmistui Maronin tekemä keisarinna Maria Teresian puolisonsa suruajan aikainen muotokuva.
Uransa loppupuolella Maronin teoksista tuli epämuodikkaita Angelica Kauffmannin teosten tullessa muotiin. Maron lasketaan varhaiseksi uusklassiseksi taidemaalariksi.
FS Isly (1891)

Isly oli Ranskan laivaston vuonna 1891 vesillelaskettu Alger-luokan panssarikansiristeilijä.
Valmistus.
Alus tilattiin Brestin telakalta ja sen köli laskettiin elokuussa 1887. Alus laskettiin vesille 23. kesäkuuta 1891 ja se otettiin palvelukseen vuonna 1893.
Palvelus.
Alus poistettiin alusluettelosta vuonna 1914.
World of Tanks Blitz

World of Tanks Blitz (lyhyemmin "WoT Blitz") on Wargaming.netin kehittämä World of Tanksin kevyempi versio, joka on saatavilla Androidille, iOS:lle, Windowsille, Nintendo Switchille ja macOS:lle. Peli on saatavilla 17 kielellä, myös suomeksi. World of Tanks Blitzillä oli vuonna 2015 yli 25 miljoonaa rekisteröitynyttä käyttäjää.
Wargaming.net ilmoitti maaliskuussa 2013, että World of Tanks -pelistä on tulossa mobiiliversio Androidille ja iOS:lle. Maaliskuussa 2014 World of Tanks Blitzin suljettu beetaversio aloitettiin 150 000 iPadia käyttävällä pelaajalla. Toukokuussa 2014 peli tuli ladattavaksi suomen, ruotsin, tanskan, norjan ja islannin App Storeista. World of Tanks Blitz julkaistiin 26. kesäkuuta 2014. Nykyään peli on saatavilla Androidille, iOS:lle, Windowsille Windows 7:stä alkaen ja macOS:lle.
Pelaaminen.
World of Tanks Blitzissä pelaaja ohjaa panssarivaunua taistellen sillä vihollisia vastaan. Tavoitteena on tuhota kaikki vihollisen panssarivaunut tai pelimuodosta riippuen vallata tukikohta tai kerätä 1000 ylivaltapistettä. Toisin kuin World of Tanksissa, WoT Blitzissä kartan koko on vain 500 m x 500 m ja molemmat joukkueet koostuvat vain seitsemästä tankista. WoT Blitz on muutenkin PC-versiota rajoitetumpi: siinä on vain noin 300 eri tankkia kahdeksalta maalta (USA, Neuvostoliitto, Iso-Britannia, Kiina, Saksa, Japani, Ranska ja Eurooppalaiset kansakunnat), vähemmän karttoja ja lyhyemmät taistelut. Pelissä on myös sisältöä, jota ei löydy muista World of Tanks peleistä, kuten panssarintorjuntaohjuksia ja japanilaisia panssarintuhoajia.
Nilsiän yhtenäiskoulu

Nilsiän yhtenäiskoulu on vuodesta 2007 alkaen Nilsiän keskustaajamassa Kuopiossa toiminut luokkien 1-9 yhteiskoulu. Oppilaita on 443 ja henkilökuntaa noin 60. Opettajista osa opettaa myös Nilsiän lukiossa. Koulun erikoisuutena on laskettelukeskus Tahkon läheisyyden mahdollistama panostus alppilajeihin. Rehtorina toimii Mia Hämäläinen.
Jouko Sorva

Mauno Ikäheimonen, kirjailijanimeltään Jouko Sorva, (19. elokuuta 1927 Savonlinna – 25. maaliskuuta 2022 Kuopio) oli suomalainen toimittaja ja kirjailija, joka käytti myös nimimerkkiä "Maks".
Ikäheimosen vanhemmat olivat piiriesimies Emil Ikäheimonen ja Hilda Maria Makkonen. Hän kävi Kuopion lyseota 1939–1944.
Ikäheimonen oli toimittajana, uutispäällikkönä, ja toimituspäällikkönä Savon Sanomissa vuodesta 1948. Hän oli myös Pohjois–Savon Kirjallinen Yhdistys Vestäjät r.y. yhdistyksen johtokunnassa 1961 ja 1964–1968. Ikäheimonen toimi aktiivisesti Pohjois-Savon sotilaspoikien perinnekillassa. 
Teoksia.
Nimellä "Mauno Ikäheimonen":
Nimellä "Jouko Sorva":
Kiitos ei ole kirosana

Kiitos ei ole kirosana on Haloo Helsinki! -yhtyeen viides studioalbumi, joka julkaistiin 3. lokakuuta 2014. Albumin ovat tuottaneet Rauli Eskolin ja Gabi Hakanen. Albumi nousi ensimmäisellä listaviikollaan Suomen virallisen albumilistan ensimmäiseksi. Levyä myytiin ensimmäisellä myyntiviikollaan platinalevyn verran, eli yli 20 000 kappaletta.
27. helmikuuta 2015 albumista julkaistiin platinaversio, jossa on tavallisen albumin 11 kappaleen lisäksi kolme extra-kappaletta. 
Albumi nousi lokakuussa 2014 hetkeksi Spotifyssa maailman 82. kuunnelluimmaksi albumiksi.
Albumin ensimmäinen single ”Beibi” julkaistiin 15. elokuuta 2014. Kappale on menestynyt julkaisunsa jälkeen erinomaisesti nousten suoraan latauslistan ensimmäiselle sijalle. Radiolistalla se nousi ensimmäisellä viikollaan suoraan kymmenenneksi soitetuimmaksi radiokappaleeksi, mutta jo seuraavalla viikollaan se nousi soitetuimmaksi kappaleeksi. Toinen single ”Vihaan kyllästynyt” julkaistiin albumin julkaisun yhteydessä 3. lokakuuta 2014. Albumilta julkaistiin singleinä myös kappaleet ”Kiitos ei ole kirosana”, ”Kuussa tuulee” ja ”Pulp Fiction”.
Vuonna 2015 "Kiitos ei ole kirosana" palkittiin Vuoden albumin ja Vuoden pop Emma-palkinnoilla. Haloo Helsinki! palkittiin Vuoden yhtyeen Emmalla.
Rolls-Royce Phantom I

Rolls-Royce Phantom I suunniteltiin korvaamaan Rolls-Royce-yhtiön alkuperäinen Silver Ghost. Auto julkistettiin 1925 nimellä "New Phantom", jossa oli suurempi moottori edeltäjäänsä Silver Ghostiin verrattuna. Moottorityyppi vaihtui myös sivuventtiilimoottorista OHV-moottoriin. Phantomeita tuotettiin Derbyssä, Englannissa, sekä Springfieldissä Yhdysvaltojen Massachusettsin osavaltiossa. Amerikkalaisten ja brittiläisten Phantomien välillä oli useita eroja. Alkuperäisen Phantomin korvasi 1929 Phantom II, jolloin alkuperäisen Phantomin nimen perään lisättiin roomalainen numero I.
Rakenne.
Voimansiirto.
Phantomin merkittävimpiä parannuksia Silver Ghostiin oli siirtyminen uuteen suoraan kuusisylinteriseen OHV-rivimoottoriin.
Rivimoottorin männänhalkaisija oli 4¼ tuumaa (107.9 mm) ja iskunpituus 5½ tuumaa (139.7 mm) iskutilavuuden ollessa 7,7 litraa. Moottorin männät vaihdettiin rautaisista alumiinisiin 1928, mutta tästä seurasi korroosio-ongelmia.
Kori.
Phantomissa käytettiin hyvin samanlaista koria kuin sitä edeltäneessä Silver Ghostissa. Autossa käytettiin lehtijousia.
Isossa-Britanniassa valmistetuissa oli alusta alkaen lisenssillä valmistetut Hispano-Suizan suunnittelemat servoavusteiset nelipyöräjarrut. Varhaisissa Yhdysvalloissa valmistetuissa Phantomeista puuttui etujarrut.
Nimi.
Phantom I esiteltiin 1925 Rolls-Roycen toisena 40/50 hp-mallina. Phantom sai alkuun nimen ”New Phantom” ja edellinen 40/50 hp-malli nimettiin uudelleen ”Silver Ghostiksi”, jotta eri mallien erottaminen olisi helpompaa. Kun New Phantom korvattiin uudella Phantom II mallilla, sen nimi vaihdettiin Phantom I:ksi.
Matthew Mendy

Matthew Mendy (s. 13. kesäkuuta 1983 Serekunda, Gambia) on gambialainen jalkapalloilija, joka edustaa Ykkösessä pelaavaa Kokkolan Pallo-Veikkoja. Hän on aikaisemmin pelannut muun muassa Itävallan ja Kiinan toiseksi korkeimmilla sarjatasoilla sekä kotimaansa pääsarjan lisäksi myös Maltan ja Bangladeshin pääsarjoissa. Gambian jalkapallomaajoukkuetta Mendy on vuosina 2006–2008 edustanut yhdeksän kertaa.
Seurajoukkueura.
Mendy muutti 18-vuotiaana opiskelemaan Yhdysvaltoihin, jossa hän pelasi usean kauden ajan Alabama A&amp;M Universityn sekä George Masonin yliopiston joukkueissa NCAA- ja CAA-yliopistosarjoja. Yhdysvalloista Mendy siirtyi vuonna 2007 entisen bundesliigaseuran KFC Uerdingen 05:n riveihin Saksan neljänneksi korkeimmalle sarjatasolle Oberligaan ja sieltä vuotta myöhemmin Itävallan kakkosliigaan 1. FC Vöcklabruckin joukkueeseen.
Vuosina 2010–2012 Mendy pelasi kaksi kautta Kiinan toiseksi korkeimmalla sarjatasolla sekä parin kuukauden ajan Ruotsin 3. divisioonassa ennen siirtymistään Maltan pääsarjaan. Kaudella 2013–2014 Mendy edusti Bangladeshin liigan Feni SC:tä, joka sijoittui sarjassa toiseksi viimeiseksi, mutta selvisi kuitenkin cupin finaaliin. 
Mendy siirtyi syksyllä 2014. Hän allekirjoitti FC Jazzin kanssa loppukauden mittaisen sopimuksen elokuussa 2014. Kauden päätteeksi Mendy siirtyi Kakkosessa pelanneen Kokkolan Pallo-Veikkojen riveihin. Hän oli sitten nostamssa KPV:tä Ykköseen ja on pelannut seuraavat kaudet 2016 ja 2017 KPV:ssä.
Maajoukkue.
Maajoukkuedebyyttinsä Mendy teki vuonna 2006. Hän pelasi Gambian maajoukkueessa muun muassa vuoden 2010 MM-kisojen karsinnoissa.
Jonathan Liebesman

Jonathan Liebesman (s. 15. syyskuuta 1976 Johannesburg) on eteläafrikkalainen elokuvaohjaaja. 
Alkuvuodet.
Liebesman opiskeli elokuvantekoa Etelä-Afrikassa AFDA korkeakoulussa ja New Yorkissa Tisch School of the Artsissa. New Yorkissa opiskellessaan hän ohjasi ja käsikirjoitti yhdessä Jamie Ruddyn kanssa vuonna 2000 ilmestyneen lyhytelokuvan "Genesis and Catastrophe". Se sai Austinin elokuvajuhlilla palkinnon "Paras lyhytelokuva"-kategoriassa. Liebesman palkittiin samana vuonna Hollywoodin elokuvajuhlissa "Hollywood Young Filmmaker" -palkinnolla.
Elokuvaohjaajana.
Liebesmanin ensimmäinen ohjaama pitkäelokuva oli "Darkness Falls". Hän ei koskaan ollut kauhuelokuvien ystävä, mutta saatuaan sopimuksen elokuvan ohjaamisesta ja tehtyään taustatutkimuksia elokuvaa varten Liebesman osasi arvostaa genreä enemmän. Elokuva sai ensi-iltansa vuonna 2003. Se menestyi 11 miljoonan budjettiinsa nähden hyvin lipputuloissa. Yhdysvalloissa elokuva tuotti yli 30 miljoonaa dollaria ja maailmanlaajuisesti yli 47 miljoonaa dollaria. Elokuva saavutti Academy of Science Fiction, Fantasy &amp; Horror Films -palkintogaalassa Emma Caulfieldin myötä "Cinescape Genre Face of the Future" -palkinnon. Elokuva oli ehdolla myös parhaaksi kauhu/jännityselokuvaksi Teen Choice -palkintogaalassa.
Liebesman jatkoi kauhuelokuvien parissa ohjattuaan seuraavaksi Michael Bayn tuottaman "Teksasin moottorisahamurhaaja – pahan alku". Elokuva tuotti hieman enemmän kuin Liebesmanin edellinen ohjaus"Darkness Falls". "Teksasin moottorisahamurhaaja – pahan alku" tuotti Yhdysvalloissa 39,5 miljoonaa dollaria ja maailmanlaajuisesti 51,7 miljoonaa dollaria. Se oli selkeä menestys budjettiin nähden, joka oli noin kolmetoista miljoonaa dollaria. Elokuva saavutti myös muutamia ehdokkuuksia. Se oli ehdolla muun muassa Golden Raspberryn saajaksi huonoin esiosa tai jatko-osa luokassa. Sitä vastoin Ison-Britannian Empire-palkinnoissa se oli ehdolla parhaaksi kauhuelokuvaksi. Saturn-palkintogaalassa se oli ehdolla parhaasta maskeerauksesta.
Sepon koulu

Sepon koulu oli Pohjois-Tapiolassa Espoossa toiminut ala-asteen koulu. Koulussa oli lukuvuonna 2021–2022 noin 415 oppilasta.
Vuonna 1964 valmistuneen koulurakennuksen on suunnitellut Matti Hakuri. Espoon koulurakennusten inventointiraportissa vuodelta 2017 kokonaisuutta kuvataan ajalleen tyypilliseksi selkeäpiirteiseksi koulurakennukseksi, jossa on samoja piirteitä kuin 1961 valmistuneessa Heikki ja Kaija Sirénin Aarnivalkean koulussa. 
Sepon koulu siirtyi Pohjois-Tapiolan koulun entisiin tiloihin evakkoon helmikuussa 2020. Sepon koulu ja Pohjois-Tapiolan koulu yhdistyivät Pohjois-Tapiolan kouluksi elokuussa 2022. Pohjois-Tapiolan uusi yhtenäiskoulu aloitti toimintansa uudessa koulurakennuksessa, joka valmistui kesällä 2022.
Shake It Off

Shake It Off on yhdysvaltalaisen laulaja-lauluntekijä Taylor Swiftin kappale vuodelta 2014. Swift kirjoitti kappaleen Max Martinin ja Shellbackin kanssa. Martin ja Shellback toimivat kappaleen tuottajina. Kappale julkaistiin ensimmäisenä singlenä albumilta "1989" 18. elokuuta 2014. 1989 on Swiftin ensimmäinen puhtaan popin albumi.
Kappaleesta tuli yksi Swiftin menestyneimmistä kappaleista. ”Shake It Off” nousi Yhdysvalloissa Billboard Hot 100 -listan kärkisijalle. Se oli listaykkösenä myös Australiassa, Uudessa-Seelannissa ja Kanadassa. Isossa-Britanniassa kappale oli listasijalla 2, Japanissa sijalla 4 ja Suomessa sijalla 6. Kappale on saanut timanttilevyn sertifikaatin Yhdysvalloissa. Se on myynyt moninkertaista platinaa muun muassa Isossa-Britanniassa, Australiassa ja Japanissa.
Kappale sai kolme Grammy-ehdokkuutta kategorioissa vuoden levytys, vuoden laulu ja paras popsooloesitys. Se voitti vuoden kappaleen palkinnon iHeartRadio Music Awards -gaalassa vuonna 2015.
Swift levytti kappaleen uudelleen nimellä ”Shake It Off (Taylor’s Version)” albumille "1989 (Taylor’s Version)" (2023). Uuden version tuottajana toimi Christopher Rowe.
Swift on esittänyt kappaleen kaikilla kiertueillaan vuodesta vuoden 2015 "The 1989 World Tour" -kiertueesta lähtien. Kyseisellä kiertueella se oli lopetusnumerona.
Julkaisu.
Kappale koki ensiesityksensä Yahoo!:n live stream -tapahtumassa 18. elokuuta 2014. Swift ilmoitti samalla julkaisevansa ensimmäisen popalbuminsa "1989". ”Shake It Off” julkaistiin digitaalisena latauksena muutamia tunteja myöhemmin. Se oli "1989"-albumin ensimmäinen single. Albumi julkaistiin 27. lokakuuta 2014.
Vastaanotto.
”Shake It Off” sai sekä positiivisia että negatiivisia arvioita musiikkikriitikoilta. Sitä pidettiin tarttuvana sävelmänä, mutta sanoituksia kritisoitiin liian toistuviksi ja yksinkertaisiksi. Monet yllättyivät kappaleen musiikillisesta tyylistä, sillä 
Swiftin, kappale erosi huomattavasti Swiftin aiemmasta country pop -musiikkityylistä. Se on nopeatempoinen pop-kappale, jossa yhtenä instrumenttina käytetään saksofonia.
”Shake It Off” sai useita palkintoja ja ehdokkuuksia. Kappale sai kolme Grammy-ehdokkuutta kategorioissa vuoden levytys, vuoden laulu ja paras popsooloesitys. Se voitti vuoden kappaleen palkinnon iHeartRadio Music Awards -gaalassa vuonna 2015.
Musiikkivideo.
Kappaleen musiikkivideo julkaistiin samana päivänä kuin single. Swift esiintyy videolla yhdessä eri tanssityylejä edustavien tanssijoiden kanssa. Videon on ohjannut Mark Romanek. Video sai ristiriitaisen vastaanoton, ja sitä kritisoitiin pitkälti sen twerkkaavasta kohtauksesta.
Kruunukärhö

Kruunukärhö ("Clematis macropetala") on kärhöihin kuuluva köynnös, jota kasvatetaan Suomessa monivuotisena koristekasvina.
Ulkonäkö ja koko.
Kruunukärhö on näyttävä helppohoitoinen puutarhakasvi, joka kasvaa 3–4 metriä korkeaksi köynnökseksi. Laji muistuttaa alppikärhöä ("Clematis alpina"), mutta sillä on suuremmat ja avoimemmat kukat, jotka ovat vaaleansiniset ja puolikerrotut. Kukat kukkivat alkukesästä ja koristeelliset pähkylöiden muodostamat pallot valmistuvat loppukesästä. Kruunukärhöstä on olemassa myös vaaleanpunakukkaisia puutarhamuotoja. Kukat kukkivat edellisvuoden versoilla, joten kruunukärhöä ei saa leikata keväällä.
Levinneisyys.
Kruunukärhö kasvaa Suomessa kasvuvyöhykkeillä I-V. 
Käyttö.
Kärhöt kasvavat parhaiten aurinkoisella tai puoliaurinkoisella kasvupaikalla. Maan tulee olla kuohkea ja ravinteikas, hieman hapan ja sitä tulee kastella säännöllisesti. Köynnös ei kuitenkaan siedä seisovaa vettä. 
Jos köynnöstä halutaan leikata sen koon rajoittamiseksi, leikkaaminen tulee tehdä kukinnan jälkeen. Köynnöskasvit tarvitsevat tuen tai ne täytyy istuttaa pensaiden vierelle, joiden yli köynnökset voivat kiipeillä. Taimi istutetaan syvään ja vinosti tukea kohden, jotta latva lähtee kiipeämään oikeaan suuntaan. . Laji on hyvin talvea kestävä. Jos köynnös on kuitenkin kuivunut talvella, lähtee se kasvamaan maan alta uudelleen, jolloin kukinta on myöhäisempi mutta kukkien koko usein pienempi. Jos kukat mustuvat ja kuivuvat äkkiä ilman syytä, kyseessä saattaa olla klematissairaus.
Asetatsolamidi

Asetatsolamidi eli asetatsoliamidi (C4H6N4O3S2) on sulfonamidijohdannaisiin kuuluva orgaaninen yhdiste. Yhdistettä voidaan käyttää lääketieteessä diureettina ja glaukooman, epilepsian ja vuoristotaudin hoidossa. Asetatsolamidi kuuluu WHO:n julkaisemaan luetteloon tärkeimmistä lääkeaineista.
Fysikaaliset ja kemialliset ominaisuudet.
Huoneenlämpötilassa asetatsolamidi on valkoista kiteistä ainetta. Aine liukenee huonosti veteen, mutta on heikko happo ja liukenee tämän vuoksi hyvin emäksisiin liuoksiin. Asetatsolamidin pKa-arvo on 7,2.
Vaikutusmekanismi ja käyttökohteet.
Asetatsolamidin vaikutus perustuu hiilihappoanhydraasientsyymin toiminnan estämiseen. Hiilihappoanhydraasin toiminnan estyessä natriumin, kaliumin ja vetykarbonaatti-ionin takaisinimeytyminen munuaisissa vähenee ja näiden pitoisuus munuaisissa laskee ja kloridi-ionien pitoisuus munuaisissa kasvaa. Tämä johtaa osmoottiseen epätasapainoon ja virtsan erittyminen lisääntyy. Tähän perustuu asetatsolamidin diureettinen vaikutus. Tämän seurauksena myös paine silmissä laskee. Epilepsiakohtausten hoito ja ehkäisy perustuu myös hiilihappoanhydraasin estoon. Asetatsolamidin käyttö lisää vetykarbonaatti-ionien erittymistä virtsaan, minkä vuoksi virtsa muuttuu emäksiseksi ja elimistöön muodostuu metabolinen asidoosi. Tämä lisää eräiden lääkeaineiden imeytymistä ja eritystä.
Asetatsolamidi imeytyy tablettina otettuna tyypillisesti hyvin ja vaikutukset ovat suurimmillaan muutaman tunnin kuluttua lääkkeen otosta. Ihmisen entsyymit eivät juurikaan metaboloi lääkeainetta ja se erittyy muuttumattomana virtsaan.
Asetatsolamidin diureettiseen ja epilepsiakohtauksia hillitsevään vaikutukseen kehittyy helposti resistenttiys. Tämän vuoksi ainetta ei nykyisin käytetä juurikaan näihin tarkoituksiin. Tärkeimmät käyttökohteet ovat glaukooman hoito, johon sitä käytetään oraalisesti tabletteina tai glaukoomakohtauksen yhteydessä ruiskeena laskimoon. Asetatsolamidia käytetään myös vuoristotaudin ehkäisyyn ja hoitoon.
Haittavaikutukset.
Asetatsolamidihoidon lisäyksenä kaliumin erittyminen virtsaan lisääntyy, mikä voi johtaa kaliumin pitoisuuden laskemiseen liian matalaksi eli hypokalemiaan. Tämä voi aiheuttaa muun muassa väsymystä ja sekavuutta. Tyypillisiä sivuvaikutuksia ovat huonovointisuus ja vatsakivut. Lisäksi voi ilmetä allergisia iho-oireita. Asetatsolamidi voi aiheuttaa muutoksia veressä ja anemiaa.
Synteesi.
Asetatsolamidin synteesin lähtöaineet ovat ammoniumtiosyanaatti ja hydratsiini, joiden reaktiossa muodostuva bistiroureajohdannainen syklisoituu 2-amino-5-merkapto-1,3,4-tiodiatsoliksi, joka reagoi etikkahappoanhydridin kanssa asetyloiduksi johdannaiseksi. Tämä johdannainen kloorataan sulfonyylikloridijohdannaiseksi, joka reagoi ammoniakin kanssa muodostaen asetatsolamidia.
Yhdystie 2194

Yhdystie 2194 on tie, joka kulkee Euran Kiukaisista Kokemäen Järilään. Tien pituus on 12 kilometriä.
Kiukaisten kylästä aina Euran ja Kokemäen kuntarajalle asti tie kulkee nimellä "Harolantie". Tästä loppumatkan ajan tie kulkee nimellä "Järilänvuorentie".
Nähtävyydet.
Kiukaisten kylässä tie ohittaa sen alkupäässä Kiukaisten kirkon. Vajaan kilometrin päässä Euran rajalta Kokemäen suuntaan Järilänvuorella tie ylittää historiallisen Huovintien.
BigWorld

BigWorld on alun perin australialaisen BigWorld Pty Ltd:n luoma pelimoottori MMO-pelejä ja -maailmoja varten. Yhtiö perustettiin vuonna 2002.
Wargaming.net valitsi pelimoottorin kehittämänsä World of Tanks -pelin alustaksi ja pelin menestyksen myötä sen osti sitä kehittäneen yhtiön vuonna 2012.
Peli teki maailmaennätyksen 21. tammikuuta 2013, kun yhdellä sen palvelimista (RU2) oli yhtä aikaa 190 541 pelaajaa.
Pelit.
BigWorldiä käyttävät pelit
Henry Bordeaux

Henry (-Camille) Bordeaux (25. tammikuuta 1870 Thonon-les-Bains, Haute-Savoie, Ranska – 29. maaliskuuta 1963 Pariisi, Ranska) oli ranskalainen asianajaja, kirjailija ja kriitikko. 
Hänestä tuli vuonna 1919 Ranskan akatemian jäsen tuolille numero 20.
Bordeaux kävi Suomessa helmikuussa 1938. Hänet houkutteli vierailulle Jean-Louis Perret.
Samsung Galaxy Fit

Samsung Galaxy Fit on korealaisen Samsung Electronicsin vuoden 2011 alussa myyntiin tullut älypuhelin. Virallinen julkistuspäivä oli 17. tammikuuta. Käyttöjärjestelmä on Android 2.3.4, 2.2.
The Isle of Conquest

The Isle of Conquest on vuonna 1919 ensi-iltansa saanut Edward Josén ohjaama yhdysvaltalainen mykkä draamaelokuva, jonka pääosassa on Norma Talmadge.
"The Isle of Conquest" perustuu Arthur Hornblow’n romaaniin "By Right of Conquest" (1909), jonka pohjalta Anita Loos ja John Emerson laativat elokuvan käsikirjoituksen. Elokuvan tuottajina olivat Norma Talmadge ja Joseph Schenck, ja elokuvan tuotantoyhtiönä Norma Talmadge Film Corporation. "The Isle of Conquest" kuvattiin New Yorkissa ja Floridassa työnimillä "The Call of Nature", "The Broken Barrier" ja "By Right of Conquest".
"The Isle of Conquest" sai Yhdysvaltain ensi-iltansa 26. lokakuuta vuonna 1919, ja sen levittäjänä toimi Select Pictures Corporation. "The Isle of Conquest" on nykyisin listattu kadonneeksi elokuvaksi.
Juoni.
"The Isle of Conquest" kertoo nuoresta naisesta Ethelistä (Norma Talmadge), joka avioituu varakkaan rontin kanssa, jotta Ethelin äiti voisi elää leveästi. Kun Ethel lomailee miehensä jahdilla, hän joutuu haaksirikkoon. Jahti haaksirikkoutuu pienelle saarelle, ja Ethelin seurana on vain jahdin miehistöön kuuluva jahdin lämmittäjä John Arnold (Wyndham Standing). He alkuksi inhoavat toisiaan, mutta lopulta he rakastuvat saaren romanttisessa ympäristössä. Heidät pelastetaan, ja kun Ethelin ronttimainen aviopuoliso myöhemmin kuolee, rakastavaiset saavat vihdoin toisensa.
Rashida Jones

Rashida Leah Jones (s. 25. helmikuuta 1976 Los Angeles, Kalifornia) on yhdysvaltalainen elokuva- ja televisionäyttelijä sekä käsikirjoittaja. Hän on näytellyt muun muassa televisiosarjoissa "Puisto-osasto", "Konttori" ja "Käytäväpeliä". Jones on näytellyt myös elokuvissa, kuten "I Love You, Man" (2009), "The Social Network" (2010) ja "Our Idiot Brother" (2011). Hän on naispääosassa vuoden 2012 elokuvassa "Celeste &amp; Jesse – aina yhdessä", johon hän laati myös käsikirjoituksen yhdessä Will McCormackin kanssa.
Jones oli mukana käsikirjoittamassa elokuvaa "Toy Story 4", joka sai ensi-iltansa vuonna 2019. Lisäksi hän on käsikirjoittanut muun muassa yhden jakson televisiosarjaan "Black Mirror".
Varhaiselämä.
Jonesin isä on afroamerikkalainen muusikko Quincy Jones ja äiti näyttelijä Peggy Lipton. Hänen vanhempi siskonsa on Kidada Jones. Hänellä on lisäksi viisi sisaruspuolta isänsä muista suhteista. Jonesilla on äitinsä kautta venäläisiä ja latvialaisia sukujuuria. Rashida ja hänen siskonsa kasvatettiin juutalaisiksi. Jones kasvoi Bel Airissa Kaliforniassa, ja hänen vanhempiensa avioliitto oli yhtä vuoristorataa koko hänen lapsuusaikansa. Vanhemmat erosivat Rashidan ollessa 14-vuotias, ja hän jäi äitinsä luo asumaan. Jonesilla huomattiin jo lapsena musiikillisia kykyjä, ja hän soitti klassista pianoa. Hän kävi samaa koulua kuin Paris Hilton ja Kim Kardashian.
Jones sai vuonna 1994 huomiota rap-artisti Tupac Shakurille kirjoittamassaan avoimessa kirjeessä, jossa hän vastasi Shakurin kommentteihin Jonesin vanhempien skandaaliavioliitosta. Myöhemmin hän ystävystyi Shakurin kanssa, joka oli ennen kuolemaansa kihloissa hänen siskonsa Kidadan kanssa. Lukion jälkeen Jones suuntasi Harvardin yliopistoon. Siellä hän oli mukana useissa ilmaisutaitoon ja draamaan erikoistuneissa kerhoissa. Jones aikoi alun perin opiskella juristiksi, mutta muutti mielensä petyttyään O. J. Simpsonin murhaoikeudenkäyntiin. Hän alkoi opiskella esittävää taidetta sekä uskontoa ja filosofiaa. Hän valmistui Harvardista vuonna 1997.
Yksityiselämä.
Jones on seurustellut muun muassa näyttelijä Tobey Maguiren ja musiikkituottaja Mark Ronsonin kanssa. Maguiren kanssa hän oli yhdessä kaksi ja puoli vuotta, mutta suhde päättyi vuonna 2000. Jonesilla on elokuussa 2018 syntynyt poika Vampire Weekend -yhtyeestä tunnetun Ezra Koenigin kanssa.
Presisionismi

Presisionismi (engl. "precisionism" &lt; "precision", 'tarkkuus') oli yhdysvaltalainen taidesuuntaus, joka oli suosiossa etenkin 1920-luvulla. Presisionistit eivät olleet varsinainen koulukunta, eivätkä he julkaisseet muodollista ohjelmaa tai julkilausumia. He kuitenkin järjestivät yhteisnäyttelyitä, etenkin New Yorkin Daniel Galleryssa 1920-luvulla. Presisionisteilla oli merkittävä vaikutus myöhempään pop-taiteeseen.
Presisionismin juuret olivat kubismissa, futurismissa ja orfismissa. Presisionistit kuvasivat kaupunki- ja maalaishorisontteja, rakennuksia, tehtaita, savupiippuja ja koneita; aina ilman ihmishahmoja tai ihmisen vaikutusta, ja osittain abstraktisesti. Maalausten valo oli kirkasta ja terävää, muodot geometrisia, pinnat sileitä ja linjat teräviä. Presisionistit eivät olleet yhteiskuntakriittisiä, vaan he etäännyttivät itsensä ja katsojan aiheestaan.
Suuntauksen tunnetuimpia edustajia olivat Charles Demuth, Charles Sheeler, Ralston Crawford, Preston Dickinson, Niles Spencer ja Georgia O’Keeffe.
The Woman Gives

The Woman Gives on vuonna 1920 ensi-iltansa saanut Roy William Neillin ohjaama yhdysvaltalainen mykkä draamaelokuva, jonka pääosassa on Norma Talmadge.
"The Woman Gives" perustuu Owen Johnsonin samannimiseen romaaniin vuodelta 1916, ja sen pohjalta Grant Carpenter ja Waldo Walker laativat elokuvan käsikirjoituksen. Elokuvan tuotti Joseph M. Schenck, ja elokuvan tuotantoyhtiönä oli Norma Talmadge Film Corporation. "The Woman Gives" sai Yhdysvaltain ensi-iltansa 29. maaliskuuta vuonna 1920, ja sen levitti First National. Elokuvan kopiota säilytetään Yhdysvaltain kongressin kirjaston elokuva-arkistossa.
Libania Grenot

Libania Grenot Martínez (s. 12. heinäkuuta 1983 Santiago de Cuba) on kuubalaissyntyinen Italiaa vuodesta 2008 edustanut 400 metrin juoksija.
Barcelonan EM-kilpailuissa 2010 Grenot juoksi Italian 4 × 400 metrin viestijoukkueessa, joka sijoittui alun perin neljänneksi, mutta nousi Venäjän joukkueen dopinghylkäyksen jälkeen pronssille. Myös 400 metrillä hän oli alun perin neljäs ajalla 50,43, mutta nousi dopingtapauksen vuoksi pronssille. Helsingin EM-kilpailuissa 2012 hän oli 400 metrillä kuudes. Zürichin EM-kilpailuissa 2014 Grenot voitti kultaa 400 metrin juoksussa ajalla 51,10. Amsterdamin EM-kilpailuissa 2016 hän voitti kultaa 400 metrin juoksussa ajalla 50,73 ja saavutti pronssia 4 × 400 metrin viestissä.
Olympialaisissa Grenot sijoittui 400 metrillä seitsemänneksi Rio de Janeirossa 2016 sekä karsiutui välierissä 2008 ja 2012. MM-kilpailuissa hän on karsiutunut välierissä 2009, 2013 ja 2015 sekä alkuerissä 2005. Pan-Amerikan kisoissa hän oli neljäs 2003. Välimeren kilpailuissa hän on saavuttanut 200 metrillä hopeaa 2013, 400 metrillä kultaa 2009 ja hopeaa 2018 sekä 4 × 400 metrin viestissä kultaa 2018.
Grenot on 400 metrin Kuuban mestari vuosilta 2003–2005 ja Italian mestari vuosilta 2009, 2010, 2014, 2015 ja 2016. Vuonna 2012 hän voitti Italian mestaruuden myös 200 metrillä.
Grenot edusti Kuubaa viimeisen kerran vuoden 2005 MM-kisoissa. Hän avioitui italialaisen miehen kanssa ja muutti Italiaan vuonna 2006. Italian edustusoikeuden kansainvälisiin kilpailuihin hän sai vuonna 2008.
"Lähde: IAAF"
Francisco García

Francisco Alberto García (s. 31. joulukuuta 1981 San Francisco de Macorís) on dominikaanilainen kilpauransa päättänyt koripalloilija, pelipaikaltaan heittävä takamies ja pieni laitahyökkääjä.
Louisvillen yliopistossa pelanneen Garcían varasi NBA:han Sacramento Kings, jota García edusti vuoteen 2013 saakka. Tämän jälkeen hän siirtyi Houston Rocketsiin. Vuosina 2015–2019 hän pelasi NBA:n kehityssarjassa ja Serbian pääsarjassa.
García pelasi myös Dominikaanisen tasavallan miesten maajoukkueessa, jota hän edusti muun muassa Espanjan MM-kilpailuissa 2014.
Indira Terrero

Indira Terrero Letuce (s. 29. marraskuuta 1985 Havanna, Kuuba) on espanjalainen 400 metrin juoksija.
Terrero on syntyisin kuubalainen. Hän sai Espanjan kansalaisuuden huhtikuussa 2014 ja maan edustusoikeuden 15. toukokuuta 2014.
Terrero karsiutui 400 metrin välierissä Pekingin olympialaisissa 2008 sekä Osakan 2007 ja Berliinin 2009 MM-kilpailuissa. Hän saavutti Pan-Amerikan kisoissa 2007 kultaa 4 × 400 metrin viestissä ja pronssia 400 metrillä. Ibero-Amerikan mestaruuskilpailuissa 2010 hän sai kultaa 4 × 400 metrin viestissä ja pronssia 800 metrin juoksussa. Keski-Amerikan ja Karibian mestaruuskilpailuissa hän voitti 400 metrillä kultaa 2008 ja 2009 sekä 4 × 400 metrin viestissä kultaa 2008 ja 2009 ja pronssia 2005.
Zürichin EM-kilpailuissa 2014 Terrero saavutti 400 metrillä pronssia ajalla 51,38 ja Prahan sisäratojen EM-kilpailuissa 2015 hopeaa ajalla 52,63.
Ivan Ivančić

Ivan Ivančić (6. joulukuuta 1937 Grabovac, Jugoslavian kuningaskunta – 28. elokuuta 2014 Zagreb, Kroatia) oli Jugoslaviaa edustanut kroatialainen kuulantyöntäjä.
Ivančić saavutti pronssia sisäratojen EM-kilpailuista Sindelfingenistä 1980 ja Budapestista 1983. Hän kilpaili myös kaksissa kesäolympialaisissa, Münchenissä 1972 ja Montréalissa 1976, karsiutuen kummallakin kerralla loppukilpailusta. Hän sijoittui 12:nneksi Helsingin MM-kilpailuissa 1983.
Ivančić saavutti Välimeren kilpailuissa kultaa 1975 ja pronssia 1979. Hän voitti Balkanin kisoissa kultaa 1970, 1971, 1972 ja 1983. Jugoslavian-mestaruuden hän voitti 1970–1975 ja 1977. Hän paransi kuusi kertaa Jugoslavian ennätystä.
Ivančić työnsi ennätyksensä 20,77 vuonna 1983.
Aktiiviuransa jälkeen hän valmensi muun muassa Sandra Perkovićia.
Ivančić kuoli 76-vuotiaana Zagrebissa 28. elokuuta 2014.
The Way of a Woman

The Way of a Woman (myös Nancy Lee) on Robert Z. Leonardin ohjaama yhdysvaltalainen mykkä draamaelokuva vuodelta 1919. Elokuvan pääosissa ovat Norma Talmadge ja Conway Tearle. "The Way of a Woman" kertoo virginialaisylimystöön kuuluvasta Nancy Leestä, joka ei voi luokkaeron takia naida alempaan luokkaan kuuluvaa rakastaan.
"The Way of a Woman" perustuu Eugene Walterin ja H. Crownin Wilsonin näytelmään "Nancy Lee" (1918), jonka pohjalta Walter laati elokuvaan käsikirjoituksen. Elokuva kuvattiin New Yorkissa, ja sen tuotantoyhtiöinä olivat Norma Talmadge Film Corporation ja Select Pictures Corporation. Select Pictures Corporation toimi myös elokuvan levittäjänä. "The Way of a Woman" sai Yhdysvaltain ensi-iltansa 27. heinäkuuta vuonna 1919. Elokuvan kopiota säilytetään Lontoon National Film and Television Museumin elokuva-arkistossa.
Orfismi

Orfismi (myös vibrismi, simultanismi, futuristinen kubismi) oli kubismista juontunut ranskalaisen maalaustaiteen suuntaus 1910-luvulla. Orfistit ottivat maalauksiinsa vaikutteita musiikista, ja he käyttivät väriä runsaasti, toisin kuin kubistit. Suuntauksen nimesi orfismiksi vuonna 1912 ranskalainen runoilija ja taidekriitikko Guillaume Apollinaire Kreikan mytologian Orfeuksen mukaan.
Orfismin tunnetuimpia edustajia olivat Robert Delaunay, Fernand Léger, Francis Picabia, Marcel Duchamp ja František Kupka.
Lahnda

Lahnda (, ”läntinen”) on lingvisti George Abraham Griersonin antama yhteisnimitys joukolle Pakistanin itäosassa puhuttuja kieliä, jotka sijoittuvat indoarjalaisessa murrejatkumossa pandžabin ja sindhin väliin. Paikalliset käyttävät näistä kielistä useita eri nimityksiä, kuten saraiki, hindko ja pothohari, eikä niillä ole kaiken kattavaa puhujien itsensä käyttämää yhteisnimeä. Ulkopuolisten keskuudessa puhutaan joskus ”länsipandžabista”, vaikka useat lahndhan alle luokiteltavista murteista ovatkin lähempänä sindhiä kuin pandžabia.
"Ethnologue" luokittelee lahndan makrokieleksi, joka sisältää khetranin, mirpurinpandžabin, pohjois- ja etelähindkon, pahari-potwarin, saraikin ja länsipandžabin. "Glottologissa" lahnda muodostaa yhden sindhi-lahnda-kielten kolmesta alaryhmästä yhdessä sindhin ja itäpandžabin kanssa.
Kansallinen vallankumousarmeija

Kansallinen vallankumousarmeija oli kiinalaisen Kuomintang-puolueen (KMT) sotilaallinen yksikkö vuosina 1925–1947. Se oli myös Kiinan tasavallan virallinen armeija KMT-puolueen valtavuosina. Tasavallan asevoimiin kuuluivat myös ilmavoimat ja laivasto.
Historia.
Kansallinen vallankumousarmeija organisoitiin aluksi Neuvostoliiton avustuksella Kiinan yhdistämistä varten sotaherrojen aikakaudella. Armeija taisteli muun muassa toisessa Kiinan–Japanin sodassa ja Kiinan sisällissodassa Kansan vapautusarmeijaa vastaan. Vapautusarmeijan joukot taistelivat tosin vallankumousarmeijan rinnalla toisessa Kiinan–Japanin sodassa, mutta irtautuivat niistä hieman sodan päättymisen jälkeen. Kuomintangin vallan päättyessä 1947 vallankumousarmeija nimettiin uudelleen Kiinan tasavallan asevoimiksi, jolloin vallankumousarmeijasta tuli sen suurin aselaji, Kiinan tasavallan armeija.
James Chester

James Chester (s. 23. tammikuuta 1989 Warrington, Wales) on walesilainen jalkapalloilija, pelipaikaltaan keskuspuolustaja. Hän liittyi Manchester Unitedin akatemiaan vuonna 2005. Tammikuussa 2011 hän siirtyi Englannin Valioliigassa pelanneeseen Hull Cityyn. Kesällä 2015 hän siirtyi West Bromwich Albioniin ja kesällä 2016 edelleen Aston Villaan. Tammikuussa 2020 hän siirtyi lainalle mestaruussarjassa pelaavaan Stoke Cityyn.
Chester pelasi ensimmäisen ottelunsa Walesin A-maajoukkueessa kesäkuussa 2014 ystävyysottelussa Hollantia vastaan. Hän on pelannut kaikkiaan 35 maaottelua. EM-kilpailuissa 2016 hän pelasi täyden ajan Walesin kaikissa kuudessa ottelussa.
Futuristinen manifesti

Futuristinen manifesti (italiaksi "Manifesto del futurismo") on futurismiksi nimetyn modernistisen taidesuuntauksen perustaksi tullut manifesti. Sen kirjoitti italialainen runoilija Filippo Tommaso Marinetti. Manifesti ilmestyi alkujaan italialaisessa lehdessä "Gazzetta dell’Emiliassa" Bolognassa 5. helmikuuta 1909. Kansainvälistä huomiota se kuitenkin sai, kun se ilmestyi ranskaksi nimellä "Manifeste du futurisme" 20. helmikuuta 1909 "Figaro"-lehdessä. Futurismi hylkäsi historian, ihannoi nopeutta, koneita, väkivaltaa, nuoruutta ja teollisuutta, ja se pyrki Italian modernisointiin ja kulttuuriseen nuorentamiseen. 
Seuraavana vuonna ilmestyi kolme manifestia, joista yksi oli taidemaalareiden "tekninen manifesti".
Dennis Harrison

Dennis Harrison (s. 7. toukokuuta 1979 Philadelphia, Pennsylvania) on yhdysvaltalainen aktiiviuransa lopettanut koripalloilija.
Urheilu-ura.
Harrisonia ei varattu NBA:han . Hän pelasi kaksi kautta Yhdysvaltain pienissä sarjoissa ja siirtyi tämän jälkeen Eurooppaan, jossa voitti Irlannin ja Ison-Britannian cupit. Syksyllä 2005 Harrison siirtyi Suomeen ja Tampereen Pyrintöön, jossa pelasi kaksi kautta. Kaudella 2006–2007 Harrison pelasi erinomaisesti heittäen: hänen kahden pisteen heittonsa onnistuivat 65,05-prosenttisesti (Korisliigan 1. kyseisellä kaudella), kolmen pisteen heitot 43,66-prosenttisesti (Korisliigan 2.) ja vapaaheitot 80,45-prosenttisesti (Korisliigan 3.). 19,4 pisteen keskiarvollaan hän oli Korisliigan runkosarjan viidenneksi mutta Pyrinnössä vasta kolmanneksi paras pistemies. Pyrinnön jälkeen Harrison siirtyi Ranskan pääsarjan SLUC Nancyyn ja pelasi tämän jälkeen vielä Sveitsissä ja Ranskan toiseksi korkeimmalla sarjatasolla.
Harrisonin pikkuveli David Harrison oli NBA-tason koripalloilija.